আল বুওয়াইতি

**আবু ইয়াকুব ইউসুফ ইবনে ইয়াহইয়া আল-বুওয়াইতি** (মৃত্যু: ২৩১ হিজরি/৮৪৬ খ্রিস্টাব্দ) ছিলেন একজন মিশরীয় ইসলামি আইনবিদ, হাদিস বিশারদ ও শাফিঈ মাযহাবের একজন প্রাথমিক ব্যক্তিত্ব। তিনি ইমাম শাফিঈর অন্যতম ঘনিষ্ঠ সঙ্গী ও প্রধান বর্ণনাকারী ছিলেন এবং তাঁর মৃত্যুর পর মিশরে তাঁর শিক্ষাদানকারী দলের প্রধান হিসেবে তাঁর স্থলাভিষিক্ত হন। 

শাফিঈ আলেমগণ তাঁকে শাফিঈ মাযহাব ও আইনশাস্ত্রীয় পদ্ধতির অন্যতম প্রাথমিক প্রণেতা ও প্রচারক হিসেবে গণ্য করেন।

## প্রাথমিক জীবনী
আল-বুয়াইতি মিশরে জন্মগ্রহণ করেন এবং তিনি ‘বুয়াইত’ গোত্রের অন্তর্ভুক্ত ছিলেন; যার থেকেই তার নিসবা (উপাধি) “আল-বুয়াইতি” এসেছে। পরবর্তীতে ইমাম শাফি‘ঈ যখন মিশরে বসবাস শুরু করেন, তখন তিনি তাঁর একনিষ্ঠ শিষ্য হয়ে ওঠেন এবং ২০৪ হিজরিতে ইমাম শাফিঈর মৃত্যু পর্যন্ত তাঁর সান্নিধ্যে থেকে শিক্ষা গ্রহণ করেন।

তাঁর ইলম, বিচক্ষণতা, বিশ্বস্ততা ও ইমাম শাফিঈর সাথে ঘনিষ্ঠ সম্পর্কের কারণে তাঁকে মিশরে শাফিঈ মাযহাবের শিক্ষাদান কার্যক্রম পরিচালনার দায়িত্ব দেওয়া হয়। এরপর হাজার হাজার ছাত্র তাঁর কাছে জ্ঞান অর্জনের জন্য আগমন করে এবং তিনি ইমাম শাফিঈর ফিকহি মতবাদ পরবর্তী প্রজন্মের কাছে পৌঁছে দেওয়ার ক্ষেত্রে গুরুত্বপূর্ণ ভূমিকা পালন করেন।

## মিহনা ও বন্দী
আব্বাসীয় যুগের ধর্মীয় নির্যাতন (মিহনা) চলাকালে মুসলিম পণ্ডিতদের স্বীকার করতে বাধ্য করা হতো যে, কুরআন হলো সৃষ্ট। এই নির্যাতন আল-মা'মুনের সময়ে শুরু হয় এবং পরে আল-ওয়াসিকের আমলেও অব্যাহত থাকে। আল-বুয়াইতি এই মতবাদ গ্রহণ করতে অস্বীকৃতি জানান এবং প্রকাশ্যেই ঐতিহ্যবাদী অবস্থান সমর্থন করেন যে, কুরআন আল্লাহর অসৃষ্ট বাণী।

এই অস্বীকৃতির কারণে তাকে গ্রেপ্তার করে শিকলে বেঁধে মিশর থেকে রাজধানী বাগদাদে নিয়ে যাওয়া হয়। সেখানে তিনি কারাগারে বন্দী অবস্থায় জীবনযাপন করতে থাকেন। কঠোর ও কষ্টকর পরিস্থিতির মধ্যেও তিনি সহবন্দীদের শিক্ষা দিতেন এবং নিয়মিত ইবাদত করতেন। অবশেষে ২৩১ হিজরি সালে তিনি কারাগারেই মৃত্যুবরণ করেন।

## অবদান
পরবর্তী যুগের ফকিহদের তুলনায় তাঁর রচনা সংখ্যায় কম পাওয়া গেলেও তাঁর নামে বেশ কয়েকটি গ্রন্থ পাওয়া যায়। এর মধ্যে উল্লেখযোগ্য হলো: *মুখতাসার আল-বুয়াইতি;* এটি শাফিঈ মাজহাবের একটি প্রাথমিক সংক্ষিপ্তসার, যেখানে ইমাম শাফিঈর মতবাদগুলো সংক্ষেপে উপস্থাপন করা হয়েছে। এছাড়াও তাঁর রচিত বা তাঁর সঙ্গে সম্পর্কিত আরো কিছু গ্রন্থের নাম পাওয়া যায়; যেমন:

* কিতাব আস-সালাত— নামাজ সম্পর্কিত বিধানাবলি নিয়ে রচিত গ্রন্থ;
* কিতাব আস-সিয়াম — রোজা সম্পর্কিত বিধানাবলি;
* কিতাব আশ-শুরুত— চুক্তি ও শর্তাবলি সংক্রান্ত ইসলামি আইন বিষয়ক রচনা।

এছাড়াও, তিনি ইমাম শাফিঈর বিভিন্ন ফতোয়া ও মতামত সংরক্ষণ ও বর্ণনা করেছেন। তাঁর এসব রচনা ও বর্ণনাসমূহ শাফিঈ মাজহাবের প্রাথমিক ফতোয়া সংরক্ষণে গুরুত্বপূর্ণ ভূমিকা পালন করেছে। বিশেষ করে পরবর্তী যুগে আল-জুয়াইনি ও আল-গাজ্জালির মতো বিশিষ্ট আলেমরা তাঁব রচনাবলি ও ফিকহি মতামতকে সুসংগঠিত করে শাফিঈ মাজহাবের ভিত্তি স্থাপন করেন।

## ছাত্রবৃন্দ
তার অধীনে যারা অধ্যয়ন করেন, তাদের মধ্যে উল্লেখযোগ্য কয়েকজন হলেন: আল-মুযানি (মুখতাসার আল-মুযানির রচয়িতা), রাবি আল-মুরাদি ও উসমান ইবনে সাঈদ আল-দারিমি। এছাড়াও মিশরের অনেক শিক্ষার্থী তার কাছ থেকে জ্ঞান অর্জন করে শাফিঈ মাযহাবকে সমগ্র অঞ্চলে ছড়িয়ে দেন।

## ঐতিহ্য
শাফিঈ মাযহাবের মধ্যে আল-বুয়াইতিকে প্রতিষ্ঠাতা ইমাম শাফিঈর পরবর্তী যুগের অন্যতম প্রধান ব্যক্তিত্ব হিসেবে বিবেচনা করা হয়। বিশেষ করে আব্বাসীয় যুগের বিখ্যাত মিহনার সময় তার দৃঢ় অবস্থান ও অবিচলতা জীবনীমূলক সাহিত্যে বারবার উল্লেখ করা হয়েছে। এটি তাকে একজন আদর্শ আলেম হিসেবে তুলে ধরে, যিনি রাজনৈতিক চাপের মধ্যেও নিজের আকিদা ও মতাদর্শে অটল ছিলেন।

## তথ্যসূত্র


বিষয়শ্রেণী:ফকিহ
বিষয়শ্রেণী:মুহাদ্দিস
বিষয়শ্রেণী:শাফিঈ ফিকহ পণ্ডিত
বিষয়শ্রেণী:৮৪৬-এ মৃত্যু
বিষয়শ্রেণী:আইনজ্ঞ
বিষয়শ্রেণী:শাফিঈ ব্যক্তি